6. โครงการในอนาคต

โครงการดาวเทียมไทยคม 5

โครงการดาวเทียมไทยคม 5 เป็นหนึ่งในโครงการดาวเทียมของบริษัทฯ
ซึ่งแสดงให้เห็นถีงเจตนารมณ์ของบริษัทฯในอันที่จะพัฒนาระบบโทรคมนาคมสื่อสารดาวเทียมของประเทศไทยให้ก้าวหน้าทัดเทียมกับต่างประเทศ
ซึ่งบริษัทฯ เชื่อว่า
การพัฒนาระบบการติดต่อสื่อสารของประเทศช่วยให้ประชาชนคนไทยสามารถติดต่อสื่อสารกันได้ในทุกพื้นที่
รวมถึงเข้ามามีบทบาทในการติดต่อค้าขาย และ
การดำเนินธุรกิจของประชาชนที่อาศัยอยู่ในเขตเมือง หรือ แม้แต่ในพื้นที่ห่างไกล
ช่วยให้คนไทยทุกคนมีรายได้มากขึ้น มีสถานะทางเศรษฐกิจ และ สังคมที่ดีขึ้น

ดาวเทียมไทยคม 5 ประกอบด้วยย่านความถี่ C-Band Global Beam คลอบคลุมพื้นที่ 4 ทวีป คือ
เอเชีย, ยุโรป, ออสเตรเลีย และ แอฟริกา ซึ่งสามารถให้บริการได้มากกว่า 120 ประเทศ
ส่วนพื้นที่ในการให้บริการของ Spot Beam ในย่านความถี่ Ku-Band คลอบคลุมประเทศไทย
และประเทศในภูมิภาคอินโดจีน ส่วน Steerable Beam ในย่านความถี่ Ku-Band
ของดาวเทียมไทยคม 5 คลอบคลุมประเทศเวียดนามและประเทศในภูมิภาคอินโดจีน

ข้อมูลเบื้องต้นด้านเทคนิคของดาวเทียมไทยคม 5

+----------------------------+-----------------------------------------+
| การออกแบบ                  | ดาวเทียมรุ่น Spacebus 3000A                |
|                            | ซึ่งเป็นดาวเทียมรุ่น3แกน                      |
+----------------------------+-----------------------------------------+
| ตำแหน่งวงโคจร               | 78.5 องศาตะวันออก                        |
+----------------------------+-----------------------------------------+
| วันที่กำหนดส่งดาวเทียมขึ้นสู่วงโคจร | ไตรมาสที่2 ของปี 2549                      |
+----------------------------+-----------------------------------------+
| น้ำหนักก่อนส่งขึ้นสู่วงโคจรในอวกาศ | อย่างต่ำ 2,650 กิโลกรัม                     |
+----------------------------+-----------------------------------------+
| มวลในวงโคจร                | เมื่อเริ่มการใช้งานจะมีน้ำหนักอย่างต่ำ 1,600      |
|                            | กิโลกรัม                                  |
|                            |                                         |
|                            | เมื่อสิ้นสุดการใช้งานจะมีน้ำหนัก 1,190 กิโลกรัม    |
+----------------------------+-----------------------------------------+
| กำลังไฟฟ้า                   | 5,300 วัตต์ เมื่อสิ้นสุดการใช้งาน               |
+----------------------------+-----------------------------------------+
| อายุการใช้งาน                | อย่างต่ำ 12 ปี                             |
+----------------------------+-----------------------------------------+
| จำนวนช่องสัญญาณ              | ย่านความถี่ C-Band : 24 ทรานส์พอนเดอร์       |
|                            |                                         |
|                            | ย่านความถี่ Ku-Band : 14 ทรานส์พอนเดอร์      |
+----------------------------+-----------------------------------------+
| บริษัทผู้ผลิตดาวเทียม            | บริษัท อัลคาเทล อาลีเนีย สเปซ อินดัสทรี         |
|                            | ประเทศฝรั่งเศส                            |
+----------------------------+-----------------------------------------+
| การส่งดาวเทียมสู่วงโคจร        | จรวดแอเรียน 5 ของบริษัท แอเรียนสเปช         |
|                            | ประเทศฝรั่งเศส                            |
+----------------------------+-----------------------------------------+

[]

ภาพที่ 1: ดาวเทียมไทยคม 5

สำหรับพื้นที่การให้บริการของไทยคม 5 ประกอบด้วยย่านความถี่ C-Band Global Beam
คลอบคลุมพื้นที่ 4 ทวีป คือ เอเชีย, ยุโรป, ออสเตรเลีย และ แอฟริกา
ซึ่งสามารถให้บริการได้มากกว่า 120 ประเทศ ส่วนพื้นที่ในการให้บริการของ Spot Beam
ในย่านความถี่ Ku-Band คลอบคลุมประเทศไทย และประเทศในภูมิภาคอินโดจีน ส่วน Steerable
Beam ในย่านความถี่ Ku-Band ของดาวเทียมไทยคม 5
คลอบคลุมประเทศเวียดนามและประเทศในภูมิภาคอินโดจีน

[]

ภาพที่ 2: พื้นที่ให้บริการของดาวเทียมไทยคม 5

แผนการตลาดของดาวเทียมไทยคม 5

จากรายงานการวิจัยภาวะอุตสาหกรรมดาวเทียมของสถาบัน Euroconsult ระบุว่าภายในปี พ.ศ.
2556 ปริมาณความต้องการใช้งานทรานส์พอนเดอร์ในทวีปเอเชีย และ แอฟริกา
ซึ่งเป็นกลุ่มลูกค้าหลักของดาวเทียมไทยคมจะสูงขึ้นถึง 60 เปอร์เซ็นต์
โดยที่กลุ่มลูกค้าในแถบเอเชียใต้จะมีการเพิ่มปริมาณความต้องการใช้งานทรานส์พอนเดอร์มากที่สุดถึง
72 เปอร์เซ็นต์
ซึ่งในส่วนปริมาณการใช้งานทรานส์พอนเดอร์ที่เพิ่มขึ้นนี้จะเป็นการใช้งานเพื่อการสื่อสารโทรทัศน์มากที่สุดถึง
48 เปอร์เซ็นต์ ทางบริษัทฯจึงได้จัดเตรียมดาวเทียมไทยคม 5
เพื่อตอบสนองความต้องการใช้งานการบริการด้านสื่อสารโทรทัศน์ที่เพิ่มขึ้นอย่างรวดเร็ว
โดยที่ดาวเทียมไทยคม 5 นี้จะเน้นให้บริการแก่ลูกค้าต่างประเทศประมาณ 70
เปอร์เซ็นต์ของจำนวนช่องสัญญาณทั้งหมด ขณะที่ลูกค้าภายในประเทศประมาณ 30
เปอร์เซ็นต์ของจำนวนช่องสัญญาณทั้งหมด

โดยบริษัทฯมีกลุ่มเป้าหมายของลูกค้าต่างประเทศอยู่ที่ ประเทศในแถบเอเชียใต้ เช่น
ประเทศอินเดีย ปากีสถาน บังกลาเทศ และประเทศในแถบอินโดจีน เช่น ประเทศเวียดนาม
ซึ่งประเทศต่างๆนี้มีปริมาณความต้องการใช้งานบริการด้านสื่อสารโทรทัศน์เพิ่มมากขึ้นอย่างรวดเร็ว
เนื่องจากมีจำนวนประชากรอยู่มากและประเทศเหล่านี้อยู่ในช่วงที่เศรษฐกิจกำลังเติบโต

บริษัทฯ ได้วางกลยุทธ์และแผนการตลาดที่จะทำให้ตำแหน่งวงโคจร 78.5 องศาตะวันออก
(ตำแหน่งวงโคจรของดาวเทียมไทยคม2, 3 และ5) เป็นตำแหน่งที่รับความนิยม (Hot Bird)
สำหรับช่องรายการโทรทัศน์ผ่านดาวเทียมในทวีปเอเชีย
โดยการสรรหาและจัดสรรช่องรายการโทรทัศน์ในระดับภูมิภาคที่น่าสนใจและเป็นที่นิยม
สร้างความเป็นศูนย์รวมของช่องรายการโทรทัศน์ผ่านดาวเทียม (Neighborhood Channels)
เพื่อเพิ่มคุณค่าให้กับงานบริการด้านสื่อสารโทรทัศน์
ซึ่งทำให้บริษัทฯมีความได้เปรียบในการแข่งขันกับผู้ประกอบการดาวเทียมรายอื่น
ปัจจุบันถือได้ว่าดาวเทียมไทยคม ณ ตำแหน่งวงโคจร 78.5 องศาตะวันออก
เป็นที่นิยมของประเทศในแถบเอเชียใต้และอินโดจีน โดยบนย่านความถี่ C-Band
มีจำนวนช่องรายการโทรทัศน์จากเอเชียใต้มากกว่า 30 ช่องรายการ
และช่องรายการโทรทัศน์จากอินโดจีนอีกมากกว่า 20 ช่องรายการ ในขณะที่บนย่านความถี่
Ku-Band มีช่องรายการโทรทัศน์ภายในประเทศ (เช่น UBC) อยู่ประมาณ 60 ช่องรายการ
นอกจากนี้
บริษัทฯยังได้ร่วมมือกันกับผู้ร่วมให้บริการในการจัดสรรช่องรายการโทรทัศน์ผ่านดาวเทียมจากทวีปยุโรปอีกด้วย

สำหรับการให้บริการส่งสัญญาณผ่านดาวเทียมแบบส่งถึงผู้รับตามบ้านโดยตรง (Direct-to-Home
หรือ DTH) นั้น
ทางบริษัทฯได้จัดเตรียมโครงการในการให้บริการแก่ลูกค้าในภูมิภาคอินโดจีนและประเทศไทยบนดาวเทียมไทยคม5
ย่านความถี่ Ku-Band ซึ่งได้ถูกออกแบบให้มีพื้นที่ให้บริการในแถบอินโดจีนโดยเฉพาะ
เพื่อรองรับการขยายของความต้องการในงานบริการแบบ DTH นี้
รวมทั้งบริษัทฯได้เล็งเห็นถึงแนวโน้มของการให้บริการเผยแพร่สัญญาณโทรทัศน์ในระบบ (High
Definition Television หรือ HDTV)
ทำให้ได้มีการศึกษาและวางแผนการให้บริการดังกล่าวแก่ลูกค้าอีกด้วย

ต้นทุนของโครงการดาวเทียมไทยคม 5

บริษัทฯ คาดว่าเงินลงทุนในโครงการดาวเทียมไทยคม 5 มีมูลค่าประมาณ 101.1
ล้านเหรียญสหรัฐฯ
โดยมีแหล่งเงินทุนของโครงการจากค่าสินไหมทดแทนความเสียหายดาวเทียมไทยคม 3
นอกจากนั้นโครงการดาวเทียมไทยคม 5
ยังได้รับการสนับสนุนวงเงินสินเชื่อจากธนาคารเพื่อการนำเข้าและส่งออกแห่งประเทศฝรั่งเศสอีกด้วย

ณ วันที่ 31 ธันวาคม 2548 บริษัทฯ ได้บันทึกงานระหว่างก่อสร้างของโครงการดาวเทียมไทยคม 5
จำนวน 1,717 ล้านบาท ในรายการที่ดิน อาคาร และอุปกรณ์

ความคืบหน้าของโครงการ

บริษัทฯ ได้คัดเลือกให้ Alcatel เป็นผู้จัดสร้างดาวเทียมไทยคม และ ได้คัดเลือกให้
เอเรียนสเปซ เป็นผู้จัดส่งดาวเทียมสู่วงโคจร
ปัจจุบันการดำเนินการจัดสร้างดาวเทียมเป็นไปตามกำหนดการที่วางแผนไว้
ซึ่งคาดว่าโครงการดาวเทียมไทยคม 5 จะแล้วเสร็จประมาณไตรมาส 2/2549